*Tämä artikkeli käsittelee Turun Myllysiltaa. Muita Myllysiltoja on lueteltu täsmennyssivulla.*

**Myllysilta** (ruots. *Kvarnbron*) on Turussa sijaitseva Aurajoen ylittävä silta. Nykyisellä sillalla on neljä ajokaistaa ja yksi kevyen liikenteen väylä. Sen viralliset avajaiset ja vihkiäiset pidettiin 29. marraskuuta 2011. Silta avattiin liikenteelle jo 19. syyskuuta 2011. Aluksi ajokaistoista oli käytössä vain kaksi.

Samalla paikalla oli aikaisemmin samanniminen vuonna 1975 valmistunut silta, joka suljettiin sen painuttua notkolle 6. maaliskuuta 2010 ja purettiin touko-heinäkuussa 2010. Uuden Myllysillan rakennustyöt aloitettiin syksyllä 2010. Ajoesteet sillalta poistettiin 19. syyskuuta 2011 klo 10. Kaikki ajokaistat saatiin käyttöön 29. marraskuuta 2011. Tällöin myös sillan päiden alta kulkevat Aurajokivarren kevyen liikenteen väylät avattiin. Sillan viher- ja kivityöt viimeisteltiin vasta keväällä 2012.

Syyskuussa 2013 uuden Myllysillan neljässä kulmassa sijaitsevissa portaikoissa paljastettiin kuvanveistäjä Kari-Petteri Kakon neljän pronssiveistoksen kokonaisuus *Tähtiin tähyävät*.

Sijainti
--------

Sillalta luoteeseen johtaa Koulukatu ja kaakkoon Myllytunneli. Silta on noin 93 metriä pitkä ja 20 metriä leveä. Sillan nimi viittaa Samppalinnan myllyyn, jonka kohdalta silta alkaa.

Silta yhdistää Turun IV kaupunginosan eli Martin VII kaupunginosaan eli Turun ydinkeskustaan. Liikenne sillalla on yksisuuntaista Martista Turun ydinkeskustaan. Liikennemäärä tulee todennäköisesti olemaan noin 20 000 autoa vuorokaudessa.

Nykyinen silta
--------------

Myllysillan runkoa uitetaan paikalleen, 2011
Vuonna 2011 rakennettu uusi silta on kolmiaukkoinen teräspalkkisilta. Sillan urakkasummaksi tuli lopulta noin 5,4 miljoonaa euroa. Se maksettiin Turun kaupungin vahinkorahastosta. Sillan teräsrakenteet valmistettiin STX:n Turun telakalla, telakan lohkohalleissa, jotka olivat tyhjillään ennen uuden laivatilauksen aloittamista.

Siltapalkkeihin hitsattiin 12 000 terästappia, joiden päälle valettiin betonikansi, kun palkit olivat paikallaan Aurajoessa. Teräs on erikoisterästä, joka ei vaadi huoltoa eikä käsittelyä. Jokeen valettiin kaksi keskipalkkia ja niihin sukkulan muotoiset teräslieriöt estämään virtausten aiheuttamaa vahinkoa. Lieriöiden vuoraukseksi tulee luonnonkiveä.

Sillan pituus on 93 metriä ja leveys 20,5 metriä. Painoa teräsrungolla on 350 tonnia. Kolme teräskappaletta hitsattiin yhteen ja runko uitettiin kesäkuussa 2011 Aurajokea pitkin Martinsillan ali paikalleen.

Vuosina 1975–2010 käytössä ollut silta
--------------------------------------

Ensimmäinen Myllysilta valmistui paikalle vuonna 1975. Sen suunnitteli Insinööritoimisto Eero Paloheimo & Matti Ollila, jossa suunnittelusta vastasi Ollila. Vuonna 1975 valmistuneen sillan rakentaminen maksoi 15 miljoonaa markkaa ja kesti 1,5 vuotta. Silta alkoi kuitenkin notkua jo heti valmistuttuaan. Toimisto myönsi tehneensä laskelmissa etumerkkivirheen. Siltaa korjattiin muun muassa vuonna 1987 Turun kaupungin kustannuksella. Kaupunki ei vaatinut toimistolta korvauksia, koska arvioitiin, että oikeudenkäynnin kulut olisivat tulleet liian suuriksi. Myllysillan vaurioitumisen on myös esitetty johtuneen virheellisestä koekuormituksen suorituksesta. Siltaa 1970-luvulla tutkineen laatuasiantuntija Pentti Ståhlmanin mukaan ongelmat olivat ennakoitavissa jo silloin, koska sen rakenne oli vääränlainen eikä esimerkiksi palkkirakenne kuten Martinsillassa.

Myllysillassa oli havaittu ongelmia jo vuonna 1977, jolloin se kesähelteellä painui 35 cm. VTT suositteli 1980, että silta tarkastettaisiin kuukausittain, sillä kannatinlaakereiden sijoituskulma oli väärin laskettu. 1980-luvulla silta suljettiin useaan otteeseen. Kymmenkunta vuotta aikaisemmin havaitut ongelmat liittyivät sillan kannen jännitteisiin.

Sillanrakennusopin emeritusprofessori Aarne Jutilan mukaan matalakaarinen silta tiedettiin riskiksi, josta päättäjiä varoitettiin, mutta turhaan. Kiinnitykset olisi sillan kaaren mataluuden vuoksi pitänyt tehdä peruskallioon eikä pehmeään maaperään paalujen varaan. Siinä on ohuita rakenteita, ja siksi se on virheherkkä. Jo muutenkin riskialttiin sillan suunnittelussa olleen etumerkkivirheen vuoksi kantanivelet siirtyvät päinvastaiseen suuntaan kuin oli ollut tarkoitus. Ollilan esittämää väitettä liian suuresta koeponnistuksesta hän pitää virheellisenä.

### Sillan sulkeminen

Silta suljettiin aamulla 6. maaliskuuta 2010 ohikulkijan ilmoitettua kello 6.44 havaitsemastaan notkahduksesta. Iltaan mennessä sillan keskiosa oli vajonnut 94 senttimetriä ja sillan pelättiin romahtavan. Syyksi arveltiin sillan maatukirakenteiden pettämistä. Sillan suunnittelijat, professorit Eero Paloheimo ja Matti Ollila arvelivat syyksi Aurajoen jään painetta. Sillan purkamista pidettiin tässä vaiheessa jo todennäköisenä, ja arveltiin, että uusi silta valmistuisi aikaisintaan kesällä 2011. 9. maaliskuuta sillan vajoama oli 109 cm ja taipumisvaraa arvioitiin olevan vielä joitakin kymmeniä senttejä. 31. maaliskuuta taipuma oli eniten painuneessa kohdassa 127 cm. Enimmillään silta ehti painua lähes 143 cm.

Silta purettiin 26. toukokuuta – 21. heinäkuuta 2010. Purettaessa todettiin sillan betonin olleen heikkolaatuista ja betonin injektoinnin olleen huolimatonta työtä.

Turun kaupunki kerää kaupunkilaisten muistoja sillasta talteen. Turku 2011 -säätiö kerää palan kulttuurihistoriaa kulttuuripääkaupunkivuoden yhteyteen perustettuun *Kerrottu ja koettu* -hankkeeseen.

* Myllysilta nähtynä sivulta 7.3.2010Myllysilta nähtynä sivulta 7.3.2010
* Väkeä ihmettelemässä Myllysillan vajoamaa 7.3.2010Väkeä ihmettelemässä Myllysillan vajoamaa 7.3.2010
* Suljettu Myllysilta Myllytunnelin päältä kuvattuna 7.3.2010Suljettu Myllysilta Myllytunnelin päältä kuvattuna 7.3.2010
* Viistokuva, jossa näkyy 6. maaliskuuta 2010 tapahtunut notkahdus kuvattuna 7.3.2010Viistokuva, jossa näkyy 6. maaliskuuta 2010 tapahtunut notkahdus kuvattuna 7.3.2010

Lähteet
-------

1. 1 2  Turun Myllysilta on valmis *Turun Sanomien verkkolehti*.  29.11.2011. Viitattu 29.11.2011. [vanhentunut linkki]
2. ↑  Turun uusi Myllysilta avattiin liikenteelle  19.9.2011. MTV3.fi. Viitattu 3.11.2011.
3. ↑  Myllysillan purkutyön valmistelu alkoi *Turun Sanomien verkkolehti*.  26.5.2010. Viitattu 29.5.2010. [vanhentunut linkki]
4. ↑  Myllysiltaa aletaan purkaa keskiviikkona  24.5.2010. Turun Sanomat. Viitattu 24.5.2010. [vanhentunut linkki]
5. 1 2 3  Purkajat: Myllysillasta puuttui betonia *Yle.fi*.  22.7.2010. Viitattu 23.7.2010. [vanhentunut linkki]
6. ↑  Myllysilta nelikaistaiseksi marraskuun alussa  15.9.2011. Turun Sanomat. Viitattu 16.9.2011. [vanhentunut linkki]
7. 1 2 3  Myllysilta avattiin liikenteelle Turussa  20.9.2011. Yleisradio. Viitattu 4.11.2011. [vanhentunut linkki]
8. ↑  Riina Tiainen: Myllysillan prosenttitaideteos on valmistunut – *Tähtiin tähyävät* kutsuu rauhoittumaan  15.9.2013. Turun kaupunki. Viitattu 20.10.2013. [vanhentunut linkki]
9. ↑  Uusi Myllysilta on moderni terässilta  21.6.2010. Yleisradio. Viitattu 15.8.2011. [vanhentunut linkki]
10. 1 2  Pyry Lapintie, Turun uusi Myllysilta makaa jo kolmena palana telakalla. Helsingin Sanomat 29.3.2011 sivu A 9
11. ↑  Uuden Myllysillan runko saatiin yöllä paikalleen  7.6.2011. Yleisradio. Viitattu 15.8.2011. [vanhentunut linkki]
12. 1 2  Myllysillan yleispiirustus 15.5.1973[vanhentunut linkki]
13. ↑  Turun Kh:n pöytäkirja 5.2.1996 $ 222
14. 1 2 3 4 5  Turkulaisten jatkuva murheenkryyni, Helsingin Sanomat 9.3.2010 s. A 5
15. ↑  Pyry Lapintie, Milka Sauvala, Turun Myllysilta uhkaa romahtaa Aurajokeen, Helsingin Sanomat 7. maaliskuuta 2010 s. A 6
16. ↑  Yleisradio Uutiset, 6. maaliskuuta 2010 klo 20.30 Areena, 5.4.2010 asti
17. 1 2  Romahdusvaarassa olevaa Myllysiltaa vartioidaan läpi yön  6.3.2010 (Päivitetty 23:20:15). Turun sanomat. Viitattu 7.3.2010.
18. ↑  Professori: Myllysilta oli tietoinen riski, Yleisradio, Uutiset
19. ↑  Professori: Siltaa ei kannata korjata, Helsingin Sanomat 11.3.2010 s. A 11
20. ↑  Turun Myllysilta painunut jo lähes metrin  6.3.2010. Helsingin Sanomat. Viitattu 7.3.2010.
21. ↑  Lapintie, Pyry: Proomut estämään Myllysillan romahtaminen.  *Helsingin Sanomat*, 8.3.2010, s. A 5.
22. ↑  Myllysilta saa todennäköisesti väistyä uuden sillan tieltä  8.3.2010 15:04 (Päivitetty 16:21). Turun Sanomat. Viitattu 8.3.2010.
23. ↑  Myllysilta vajoaa yhä – pelastajilla pelivaraa vielä muutama päivä  9.3.2010 14:27 (Päivitetty 16:21). Helsingin Sanomat. Viitattu 9.3.2010.
24. ↑  Myllysilta painuu edelleen hitaasti  1.4.2010. Turun kaupunki. Viitattu 3.4.2010.
25. ↑  Helsingin Sanomat
26. ↑  Turku 2011

Aiheesta muualla
----------------

* Kuvia tai muita tiedostoja aiheesta **Myllysilta** Wikimedia Commonsissa